Document ID: 32012D1104

ΑΠΌΦΑΣΗ αριθ. 1104/2012/EE ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 21ης Νοεμβρίου 2012
περί τροποποιήσεως της απόφασης 2008/971/ΕΚ για τη συμπερίληψη του δασικού πολλαπλασιαστικού υλικού της κατηγορίας «χαρακτηρισμένο» και για την επικαιροποίηση του ονόματος των αρχών που είναι αρμόδιες για την έγκριση και τον έλεγχο της παραγωγής
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη συνήθη νομοθετική διαδικασία (2),
Εκτιμώντας τα ακόλουθα:
(1)
Η απόφαση 2008/971/ΕΚ του Συμβουλίου, της 16ης Δεκεμβρίου 2008, σχετικά με την ισοδυναμία του δασικού πολλαπλασιαστικού υλικού που παράγεται σε τρίτες χώρες (3) καθορίζει τους όρους υπό τους οποίους εισάγεται στην Ένωση το δασικό πολλαπλασιαστικό υλικό των κατηγοριών «γνωστής πηγής» και «επιλεγμένο» που παράγεται σε τρίτες χώρες που απαριθμούνται στον κατάλογο του παραρτήματος I της εν λόγω απόφασης.
(2)
Οι εθνικοί κανόνες για την πιστοποίηση του δασικού πολλαπλασιαστικού υλικού στον Καναδά, την Κροατία, τη Νορβηγία, τη Σερβία, την Ελβετία, την Τουρκία και τις Ηνωμένες Πολιτείες προβλέπουν τη διενέργεια επίσημης επιτόπου επιθεώρησης κατά τη συλλογή και την επεξεργασία των σπόρων και κατά την παραγωγή του μητρικού υλικού.
(3)
Σύμφωνα με τους εν λόγω κανόνες, τα συστήματα για την έγκριση και την καταχώριση του βασικού υλικού και την επακόλουθη παραγωγή πολλαπλασιαστικού υλικού από αυτό το βασικό υλικό θα πρέπει να συμμορφώνονται με το πρόγραμμα του ΟΟΣΑ για την πιστοποίηση του δασικού πολλαπλασιαστικού υλικού που διακινείται με το διεθνές εμπόριο (πρόγραμμα του ΟΟΣΑ για τους δασικούς σπόρους και τα φυτά). Περαιτέρω, οι εν λόγω κανόνες ορίζουν ότι οι σπόροι και το μητρικό υλικό των κατηγοριών «γνωστής πηγής», «επιλεγμένο» και «χαρακτηρισμένο» πρέπει να πιστοποιούνται επισήμως και οι συσκευασίες σπόρων να κλείνονται επισήμως σύμφωνα με το πρόγραμμα του ΟΟΣΑ για τους δασικούς σπόρους και τα φυτά.
(4)
Κατόπιν εξέτασης των εν λόγω κανόνων όσον αφορά την κατηγορία «χαρακτηρισμένο» προέκυψε ότι οι όροι έγκρισης του βασικού υλικού πληρούν τις απαιτήσεις που καθορίζονται στην οδηγία 1999/105/ΕΚ του Συμβουλίου, της 22ας Δεκεμβρίου 1999, σχετικά με την εμπορία του δασικού πολλαπλασιαστικού υλικού (4). Επιπλέον, με εξαίρεση τους όρους που αφορούν την ποιότητα των σπόρων, την καθαρότητα των ειδών και την ποιότητα του μητρικού υλικού, οι κανόνες των εν λόγω τρίτων χωρών παρέχουν τις ίδιες εγγυήσεις με τους όρους που ορίζονται στην οδηγία 1999/105/ΕΚ, όσον αφορά τους όρους που εφαρμόζονται στους σπόρους και στο μητρικό υλικό της νέας κατηγορίας «χαρακτηρισμένο». Κατά συνέπεια, οι κανόνες σχετικά με την πιστοποίηση του δασικού υλικού της κατηγορίας «χαρακτηρισμένο» στον Καναδά, την Κροατία, τη Νορβηγία, τη Σερβία, την Ελβετία, την Τουρκία και τις Ηνωμένες Πολιτείες θα πρέπει να θεωρούνται ότι είναι ισοδύναμοι με τους κανόνες που ορίζονται στην οδηγία 1999/105/ΕΚ, με την προϋπόθεση ότι πληρούνται οι συμπληρωματικοί όροι που ορίζονται στο παράρτημα II της απόφασης 2008/971/ΕΚ όσον αφορά τους σπόρους και το μητρικό υλικό.
(5)
Όσον αφορά το υλικό της κατηγορίας «χαρακτηρισμένο», οι όροι αυτοί θα πρέπει να περιλαμβάνουν την παροχή πληροφοριών σχετικά με το αν τα προϊόντα έχουν τροποποιηθεί γενετικώς ή όχι. Οι πληροφορίες αυτές θα πρέπει να διευκολύνουν την εφαρμογή των απαιτήσεων που ορίζονται στην οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον (5), ή, κατά περίπτωση, στον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (6) και στον κανονισμό (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς (7).
(6)
Επιπλέον, έχουν μεταβληθεί τα ονόματα ορισμένων από τις αρχές που είναι αρμόδιες για την έγκριση και τον έλεγχο της παραγωγής, όπως απαριθμούνται στο παράρτημα I της απόφασης 2008/971/ΕΚ.
(7)
Συνεπώς, η απόφαση 2008/971/ΕΚ θα πρέπει να τροποποιηθεί αναλόγως,
ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2008/971/ΕΚ τροποποιείται ως ακολούθως:
1)
Στο άρθρο 1, η πρώτη παράγραφος αντικαθίσταται από το ακόλουθο κείμενο:
«Η παρούσα απόφαση καθορίζει τους όρους βάσει των οποίων εισάγεται στην Ένωση δασικό πολλαπλασιαστικό υλικό των κατηγοριών “γνωστής πηγής”, “επιλεγμένο” και “χαρακτηρισμένο”, το οποίο παράγεται σε τρίτη χώρα που απαριθμείται στο παράρτημα I.».
2)
Στο άρθρο 3, η παράγραφος 2 αντικαθίσταται από το ακόλουθο κείμενο:
«2. Οι σπόροι και το μητρικό υλικό των κατηγοριών “γνωστής πηγής”, “επιλεγμένο” και “χαρακτηρισμένο” των ειδών που αναφέρονται στο παράρτημα I της οδηγίας 1999/105/ΕΚ, τα οποία παράγονται στις τρίτες χώρες που περιλαμβάνονται στο παράρτημα I της παρούσας απόφασης και πιστοποιούνται επισήμως από τις αρχές των τρίτων χωρών που αναφέρονται στο εν λόγω παράρτημα, θεωρούνται ισοδύναμοι με τους σπόρους και το μητρικό υλικό που συμμορφώνονται με την οδηγία 1999/105/ΕΚ, εφόσον πληρούν τους όρους που προβλέπονται στο παράρτημα II της παρούσας απόφασης.».
3)
Στο άρθρο 4, το πρώτο εδάφιο αντικαθίσταται από το ακόλουθο κείμενο:
«Όταν εισέρχονται στην Ένωση σπόροι και μητρικό υλικό, ο προμηθευτής που εισάγει το εν λόγω υλικό ενημερώνει εκ των προτέρων τον επίσημο φορέα του οικείου κράτους μέλους για την εισαγωγή. Ο επίσημος φορέας εκδίδει βασικό πιστοποιητικό το οποίο βασίζεται στο επίσημο πιστοποιητικό προέλευσης του ΟΟΣΑ πριν από τη διάθεση του υλικού στην αγορά.».
4)
Τα παραρτήματα I και II τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2013.
Άρθρο 3
Η παρούσα απόφαση απευθύνεται στα κράτη μέλη.
Στρασβούργο, 21 Νοεμβρίου 2012.

Labels: 7
3
5
6